CELEX: 32017D0074
Language: lv
Date: 2016-11-25 00:00:00
Title: Komisijas Īstenošanas lēmums (ES) 2017/74 (2016. gada 25. novembris), ar ko nosaka kopīgu fiskālu marķējumu vieglajai dīzeļdegvielai un petrolejai (izziņots ar dokumenta numuru C(2016) 7546)

14.1.2017   
            
            
               LV
            
            
               Eiropas Savienības Oficiālais Vēstnesis
            
            
               L 10/7
            
         KOMISIJAS ĪSTENOŠANAS LĒMUMS (ES) 2017/74
   (2016. gada 25. novembris),
   ar ko nosaka kopīgu fiskālu marķējumu vieglajai dīzeļdegvielai un petrolejai
   
      
         (izziņots ar dokumenta numuru C(2016) 7546)
      
   
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1995. gada 27. novembra Direktīvu 95/60/EK par vieglās dīzeļdegvielas un petrolejas fiskālu marķēšanu (1) un jo īpaši tās 2. panta 2. punktu,
   tā kā:
   
               (1)
            
            
               Lai iekšējais tirgus darbotos pienācīgi un jo sevišķi lai novērstu izvairīšanos no nodokļu maksāšanas, Direktīvā 95/60/EK ir paredzēta kopīga marķēšanas sistēma, kā identificēt gāzeļļas (vieglo dīzeļdegvielu), uz kurām attiecas kombinētās nomenklatūras (KN) kods 2710 00 69, un petroleju, uz kuru attiecas KN kods 2710 00 55, kuras ir nodotas patēriņam un ir atbrīvotas no akcīzes nodokļa vai uz kurām attiecas pazemināta akcīzes nodokļa likme. Lai ņemtu vērā sēra saturu gāzeļļā (vieglajā dīzeļdegvielā) un biodīzeļdegvielas klātbūtni gāzeļļā (vieglajā dīzeļdegvielā), pirmais kods ir sadalīts KN kodos 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 un 2710 20 19, savukārt otrais kods ir pārveidots par KN kodu 2710 19 25 (2).
            
         
               (2)
            
            
               Ar Komisijas īstenošanas lēmumu 2011/544/ES (3) ražojums, ko identificē ar zinātnisko nosaukumu N-etil-N-[2-(1-izobutoksietoksi)etil]-4-(fenilazo)anilīns (Solvent Yellow 124), tika noteikts par Direktīvā 95/60/EK paredzēto kopīgo fiskālo marķētāju vieglajai dīzeļdegvielai un petrolejai, uz kuru netiek attiecināta nodokļa pamatlikme, kas jāpiemēro tādiem energoproduktiem, kurus izmanto par reaktīvo dzinēju degvielu.
            
         
               (3)
            
            
               Īstenošanas lēmuma 2011/544/ES 2. pants paredz, ka Īstenošanas lēmumu pārskata vēlākais līdz 2016. gada 31. decembrim, ņemot vērā marķēšanas sistēmu tehnisko attīstību un nepieciešamību apkarot to minerāleļļu negodīgu izmantošanu, kurām netiek piemērots akcīzes nodoklis vai uz kurām attiecas pazemināta akcīzes nodokļa likme.
            
         
               (4)
            
            
               Pārskatīšanas ietvaros Komisija izsludināja uzaicinājumu izteikt ieinteresētību iesniegt ražojumus, kas paredzēti izmantošanai kā marķieri gāzeļļām un petrolejai (4). Komisija cenšas identificēt marķēšanai izmantojamu vielu, kas labāk atbilstu iepriekšnoteiktajiem kritērijiem salīdzinājumā ar vielu, kura tiek izmantota tagad.
            
         
               (5)
            
            
               Pārskatīšana vēl nav pabeigta, tāpēc Solvent Yellow 124 arī turpmāk būtu jāizmanto par kopīgo fiskālo marķieri Direktīvas 95/60/EK nozīmē, uz kuru attiecas direktīvā izklāstītie nosacījumi.
            
         
               (6)
            
            
               Šis lēmums neatbrīvo nevienu uzņēmumu no tā pienākumiem, kas izriet no Līguma 102. panta.
            
         
               (7)
            
            
               Nosakot termiņu lēmuma pārskatīšanai, būtu jāņem vērā iespējas, ko piedāvā zinātnes attīstība.
            
         
               (8)
            
            
               Šis lēmums būtu jāpārskata jebkurā laikā pirms šā termiņa, ja Komisija konstatē, ka Solvent Yellow 124 ir pamatā tam, ka pieaug izvairīšanās no nodokļu maksāšanas, vai rada papildu kaitējumu veselībai vai videi vai atklāj piemērotāku vielu nekā Solvent Yellow 124.
            
         
               (9)
            
            
               Tāpēc būtu jāaizstāj Īstenošanas lēmums 2011/544/ES.
            
         
               (10)
            
            
               Šajā lēmumā noteiktie pasākumi ir saskaņā ar Akcīzes nodokļa komitejas atzinumu,
            
         IR PIEŅĒMUSI ŠO LĒMUMU.
   1. pants
   Direktīvā 95/60/EK paredzētais kopīgais fiskālais marķieris, ar ko marķējamas visas gāzeļļas (vieglā dīzeļdegviela), uz kurām attiecas KN kodi 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 un 2710 20 19, kā arī petroleja, uz kuru attiecas KN kods 2710 19 25, ir Solvent Yellow 124, kas precizēts šā lēmuma pielikumā.
   Dalībvalstis nosaka marķiera līmeni no 6 līdz 9 mg uz litru minerāleļļas.
   2. pants
   Šo lēmumu pārskata vēlākais līdz 2021. gada 31. decembrim, ņemot vērā marķēšanas sistēmu tehnisko attīstību un nepieciešamību apkarot to energoproduktu negodīgu izmantošanu, kuriem netiek piemērots akcīzes nodoklis vai uz kuriem attiecas pazemināta akcīzes nodokļa likme.
   Pārskatīšanu veic agrāk, ja Komisija konstatē, ka Solvent Yellow 124 izraisa to, ka pieaug izvairīšanās no nodokļu maksāšanas, vai rada papildu kaitējumu veselībai vai videi vai atklāj piemērotāku vielu nekā Solvent Yellow 124.
   3. pants
   Īstenošanas Lēmumu 2011/544/ES atceļ.
   4. pants
   Šis lēmums ir adresēts dalībvalstīm.
   
      Briselē, 2016. gada 25. novembrī
      
         
            Komisijas vārdā –
         
         
            Komisijas loceklis
         
         Pierre MOSCOVICI
      
   
   
      (1)  OV L 291, 6.12.1995., 46. lpp.
   
   
      (2)  Kombinētās nomenklatūras kodi ir sniegti Komisijas 2015. gada 6. oktobra Īstenošanas regulā (ES) 2015/1754, ar ko groza I pielikumu Padomes Regulā (EEK) Nr. 2658/87 par tarifu un statistikas nomenklatūru un kopējo muitas tarifu (OV L 285, 30.10.2015., 1. lpp.).
   
      (3)  Komisijas 2011. gada 16. septembra Īstenošanas lēmums 2011/544/ES, ar ko nosaka kopīgu fiskālo marķieri gāzeļļām un petrolejai (OV L 241, 17.9.2011., 31. lpp.).
   
      (4)  OV C 299, 11.9.2015., 28. lpp.
   
   
      PIELIKUMS
      
                  1.
               
               
                  Identifikācija krāsu indeksā: Solvent Yellow 124
                  
               
            
                  2.
               
               
                  Zinātniskais nosaukums: N-etil-N-[2-(1-izobutoksietoksi)etil]-4-(fenilazo)anilīns.